|  |
| --- |
| ***Директни плащания*** |

**1.** **Плащанията за Кампания 2021 започнаха с превеждането на първи транш по Схемата за преходна национална помощ за говеда, необвързана с производството.** Изплатените средства са в размер на 18 673 818,16 млн. лева, получени от 3729 животновъди. Подпомагането по схемата е определено със Заповед на министъра на земеделието, храните и горите. Изплатената субсидия по първи транш за едно допустимо за подпомагане говедо е 108,14 лв., а за бивол – 189,24 лв. Право на подкрепа имат земеделските стопани, които са отглеждали 10 или повече говеда и/или 10 или повече биволи, регистрирани към 28 февруари 2009 г. Към последния ден за подаване на заявления за подпомагане за Кампания 2021, фермерите трябва да отглеждат в стопанствата си поне 70% от референтния брой животни. Преходна национална помощ се отпуска само за секторите, за които са предоставяни национални доплащания през 2013 г. Максималният бюджет представлява намаляваща функция от одобрения от ЕК бюджет за схемите за национални доплащания за 2013 г. През 2021 г. финансовият пакет за всяка една от схемите за Преходна национална помощ може да достигне най-много до 50% от пакета на съответната схема за национални доплащания през 2013 г.

|  |  |
| --- | --- |
| ***Пазарна подкрепа*** |  |

**2. Със Заповед № РД 09-1058/ 28.10.2021 г. на министъра на земеделието, храните и горите е утвърден образец на уведомление във връзка с изискванията на Регламент за изпълнение (ЕС) 2019/1746 на Комисията.** Съгласно изискванията на точка 2, буква „Б“, част „Съдържание на уведомлението“, подбуква „б“ от ПРИЛОЖЕНИЕ III на Регламент за изпълнение (ЕС) 2019/1746 в сектор „Захар“ е въведено изискването ежегодно, до 30 ноември, всички държави-членки, в които годишно се произвеждат повече от 10 000 тона захар, да докладват на Европейската комисия количествата захар, продадени от предприятия и рафинерии през предходната пазарна година (1 октомври – 30 септември). Докладваните количества съответстват на общите количества, изразени в тонове еквивалент на бяла захар, продадени от захарни предприятия и рафинерии на търговци на дребно и потребители на захар през пазарната година, разделени по видове употреба: за продажби на дребно; към хранително- вкусовата промишленост; за други индустрии, с изключение на биоетанола. Чрез утвърдения образец на уведомление заинтересованите страни ще подават необходимите данни до МЗХГ за докладване в ЕК.

**3. Доклад на Европейската комисията относно транспонирането и прилагането на Директива (ЕС) 2019/633 на Европейския парламент и на Съвета относно нелоялните търговски практики (НТП) в отношенията между стопанските субекти във веригата за доставки на селскостопански и хранителни продукти.** Докладът е до ЕП, Съвета, Европейския икономически и социален комитет и Комитетите на регионите и е публикуван на 27 октомври 2021 г.В заключенията на доклада е посочено, че повечето от 16-те анализирани държави членки (ДЧ) са положили усилия да транспонират директивата своевременно. Голяма част от тях са надхвърлили минималното ниво на защита, установено в директивата. По-строгите правила по принцип са съвместими с директивата при условие, че са съобразени с правилата на вътрешния пазар на ЕС. Като цяло ДЧ следват секторния подход в това законодателство и прилагат разпоредбите във веригата за доставки на селскостопански и хранителни продукти. Повечето ДЧ са разширили списъка на НТП от директивата, като са добавили забрани или са направили забраните по директивата по-строги (в т.ч. и в България). Други ДЧ, които не са имали такова законодателство преди директивата, като цяло са се съобразили с обхвата на директивата. Макар в повечето случаи избраните от ДЧ решения при транспонирането да изглеждат идентични с правилата, определени в директивата, или равностойни на тези правила, съществуват някои различия, които ще бъдат анализирани допълнително. По отношение на органите, на които е възложено прилагането на правилата относно НТП, ДЧ (вкл. България) са се съсредоточили върху ролята на административните органи, докато съдебното правоприлагане е предвидено само в ограничена степен. Като цяло координацията между административните и съдебните правоприлагащи органи е слаба или изобщо не е предвидена. Макар ДЧ да дават възможност организации на производителите да подават колективни жалби, другите механизми за колективна защита остават в голяма степен неизследвани. Понякога има препратки към алтернативни механизми за разрешаване на спорове (България също е предвидила такава възможност). По отношение на мерките, които се прилагат, основният акцент е поставен върху финансовите санкции и мерките за преустановяване на нарушения, като някои ДЧ въвеждат възможността страните да предлагат поемане на задължения. Няколко ДЧ възнамеряват да използват и гражданскоправни средства за защита. Насоките за постигане на ефективност, пропорционалност и възпиращ ефект на наказанията и другите санкции са твърде ограничени. По-цялостна картина ще бъде получена, когато всички ДЧ завършат процеса на транспониране. Първата оценка на директивата на равнището на ЕС и докладът за основните констатации от тази оценка ще бъдат представени до 1 ноември 2025 г. Допълнителна информация ще бъде достъпна на следния интернет адрес: <https://ec.europa.eu/info/food-farming-fisheries/key-policies/common-agricultural-policy/market-measures/agri-food-supply-chain/unfair-trading-practices_bg>

|  |  |
| --- | --- |
| ***Визия за ОСП след 2020 г.*** |  |

**4.** **В процес на разработване е вторичното европейско законодателство за новата ОСП (2023-2027).** Успоредно с работата по официалното приемане и публикуване на базовите регламенти за бъдещата ОСП, Европейската комисия започна процес по представяне пред държавите членки на отделни части от бъдещите делегирани и прилагащи регламенти. До момента, в рамките на Експертната група и Комитета по директни плащания, Комисията представи проекти на разпоредби относно интервенциите за коноп, памук и ИСАК. Очакванията и намерението на Комисията са първата част от вторичното законодателство да бъде обсъдена и приета до края на 2021 г., предвид прогнозата за гласуване в Европейския парламент на текстовете от Регламента за стратегическите планове и новия Хоризонтален регламент, към края на месец ноември или началото на декември 2021 г.

**5. Общата селскостопанска политика (ОСП) е допринесла за постигане на целта за жизнеспособно производство на храни в периода 2014- 2020 г. чрез нарастване на доходите и ефективността.** Този извод беше представен от Тасос Ханиотис, заместник-генерален директор на ГД „Земеделие и развитие на селските райони“ пред депутати от Комисията по земеделие и развитие на селските райони на Европейския парламент (COMAGRI), на 25 октомври, във връзка с резултати от проучване за оценка на въздействието на инструментите на ОСП върху общата цел за жизнеспособно производство на храни. Г-н Ханиотис изтъкна, че освен това изследване има и друго, обхващащо устойчивото използване на природните ресурси, както и още едно в процес на разработване, по отношение на териториалното измерение на ОСП. Едно от заключенията на проучването е, че земеделието в ЕС допринася за продоволствената сигурност. Доходите на земеделските стопани обаче все още са значително под средните доходи, въпреки постигнатия известен напредък. Между 2013 и 2019 г. има 15% увеличение на факторния доход в земеделието в ЕС. Това е доходът, който отразява трите фактора на производство - капитал, труд и земя. Приблизително около 25% или ¼ от приходите на земеделските стопани са от директни плащания. Представените резултати за влиянието на ОСП върху устойчивото производство на храни предизвика широк дебат, в който бяха засегнати различни наболели теми. Беше повдигнат въпрос за разпределението на подкрепата, в посока, че делът на подпомагането по двата стълба в доходите на фермерите в планинските райони е нараснал до почти 50% и дори до по-висок процент в някои екстензивни животновъдни сектори. Казано беше, че 20% от шестте милиона бенефициенти на ОСП получават 80% от плащанията. Това е отражение на факта, че плащанията са на площ и има неравномерно разпределение на земята в целия ЕС. Необходимо е подобряване на ефективността на зелените директни плащания и на „активен фермер“. Продоволствената сигурност остава решаващ политически приоритет. Г-н Ханиотис каза, че представените резултати и това, което предстои да бъде представено, се основава на факти какво е работило и какво не е работило през този период и защо. Той подчерта, че концепцията за производителността не е същата като през 50-те или 60-те години на миналия век, когато е била основана на производството на същото количество, с по-ниски вложения. „Каквото и да правим днес, ние трябва да го правим по начин, който намалява отпечатъка върху околната среда или използваните суровини“- отбеляза в заключение той.

|  |  |
| --- | --- |
| ***Още от ЕС и света*** |  |

**6. Членовете на Комисията по земеделие и развитие на селските райони в Европейския парламент са загрижени, че намаляването на емисиите на парникови газове (ПГ) в селското стопанство ще доведе до износ на европейска животновъдна продукция в части от света, които са по-малко загрижени за въздействието на изменението на климата.** На 26 октомври се проведе обсъждане по темата с г-н Тасос Ханиотис, заместник-генерален директор на ГД „Земеделие и развитие на селските райони“. Дискусията се основава на „Проучване за оценка на въздействието на ОСП върху изменението на климата и емисиите на парникови газове“. Разглеждайки тенденцията в емисиите на парникови газове от европейското селско стопанство, г-н Ханиотис подчерта, че въпреки намалението с 20% от 1990 г. досега, всъщност емисиите на парникови газове са в застой от 2010 г., може би с изключение на последните няколко години. Това означава, че „делът на селското стопанство в общите емисии на парникови газове, който е намалял до 10% е нараснал до 12%“, тъй като останалата част от икономиката е направила съкращения на емисиите. „Когато става въпрос за смекчаване на изменението на климата, оценката на проучването установи, че то се постига главно чрез системи за отглеждане на животни, които имат капацитет да съхраняват въглерод в почвата, оптимизиране на фуражите, третиране на оборски тор, което включва анаеробно смилане и поддържане на въглеродни запаси, благодарение на поддържането на постоянни пасища“, заяви той. Ханиотис подчерта необходимостта от функциониращи системи за съвети в земеделието. Херберт Дорфман (ЕНП) подчерта значението на постоянните пасища, особено за фотосинтезата и задържането на парникови газове. Румънската социалистка Кармен Аврам изказа загриженост, че мерките на ЕС за борба с изменението на климата ще означават намалено европейско производство на месо и по-голям внос, „Така нашият въглероден отпечатък ще бъде още по-висок“. Датчанинът Асгер Кристенсен от Renew Europe призова за „зелени и устойчиви решения“ за европейското селско стопанство, като предложи рециклиране на емисии от едър рогат добитък. „Земеделските стопани трябва да направят повече за биоразнообразието и за устойчиви земеделски практики“, каза той.

**7. Срещата на върха на световните лидери на 1 ноември 2021 г. ще постави началото на 26-ата конференция на страните по Рамковата конвенция на на ООН по изменение на климата (COP26).** От 31 октомври до 12 ноември COP26 ще събере 197-те страни по Рамковата конвенция на ООН за изменение на климата. Сред тях са ЕС и всички държави – членки на ЕС.Домакин на конференцията ще бъде Обединеното кралство, което председателства COP26 в партньорство с Италия. Първоначално насрочена за 2020 г., конференцията беше отложена с една година поради пандемията от COVID-19.По време на COP26 страните ще направят преглед на напредъка на ангажиментите си по целта на Парижкото споразумение за задържане на глобалното затопляне значително под 2°C на прединдустриалните равнища и за продължаване на усилията за ограничаването му до 1,5°C.Делегацията на ЕС ще бъде ръководена от председателя на Европейския съвет Шарл Мишел, председателя на Европейската комисия Урсула фон дер Лайен и министър-председателя на Словения Янез Янша, представляващ словенското председателство на Съвета на ЕС.Изявленията на лидерите по време на срещата на върха ще послужат за основа на преговорите между страните по заключителния документ, който ще бъде приет в края на конференцията.